ประกาศ เรื่อง ให้อำนาจหน้าที่ของ กองอำนวยการรักษาความมั่นคงภายในราชอาณาจักรที่ได้รับมอบหมายให้รับผิดชอบดำเนินการในพื้นที่ปรากฏเหตุการณ์อันกระทบต่อความมั่นคงภายในราชอาณาจักร สิ้นสุด
ประกาศ
ประกาศ
เรื่อง
ให้อำนาจหน้าที่ของ กองอำนวยการรักษาความมั่นคงภายในราชอาณาจักร
ที่ได้รับมอบหมายให้รับผิดชอบดำเนินการในพื้นที่ปรากฏเหตุการณ์อันกระทบต่อ
ความมั่นคงภายในราชอาณาจักร
สิ้นสุด[๑]
 

ตามที่ คณะรัฐมนตรี มีมติเมื่อวันที่ ๑๘ มีนาคม พุทธศักราช ๒๕๕๗
เห็นชอบให้ประกาศให้เขตท้องที่ กรุงเทพมหานคร จังหวัดนนทบุรี อำเภอลาดหลุมแก้ว
จังหวัดปทุมธานีและอำเภอบางพลี จังหวัดสมุทรปราการ
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักรระหว่างวันที่ ๑๙
มีนาคม พุทธศักราช ๒๕๕๗ ถึงวันที่ ๓๐ เมษายน พุทธศักราช ๒๕๕๗ โดยต่อมา คณะรัฐมนตรี
ได้มีมติเมื่อวันที่ ๒๘ เมษายน พุทธศักราช ๒๕๕๗
ให้ขยายระยะเวลาประกาศพื้นที่ปรากฏเหตุการณ์อันกระทบต่อความมั่นคงภายในราชอาณาจักร
ต่อไป จนถึงวันที่ ๓๐ มิถุนายน พุทธศักราช ๒๕๕๗ โดยมอบหมายให้
กองอำนวยการรักษาความมั่นคงภายในราชอาณาจักร รับผิดชอบในการป้องกัน ปราบปราม ระงับ
ยับยั้ง และแก้ไขหรือบรรเทาเหตุการณ์อันกระทบต่อความมั่นคงภายในราชอาณาจักร
และจัดทำแผนการดำเนินการในการบูรณาการ การกำกับติดตาม
และเร่งรัดหน่วยงานของรัฐที่เกี่ยวข้องให้ดำเนินการให้เป็นไปตามแผนที่กำหนดนั้น

ทั้งนี้ เนื่องจากกองทัพบก ได้ประกาศใช้พระราชบัญญัติกฎอัยการศึก ทั่วราชอาณาจักร
ตั้งแต่วันที่ ๒๐ พฤษภาคม พุทธศักราช ๒๕๕๗ เวลา ๐๓๐๐ เป็นต้นไป และมอบให้
กองอำนวยการรักษาความสงบเรียบร้อย (กอ.รส.)
รับผิดชอบในการดำเนินการตามพระราชบัญญัติกฎอัยการศึก พุทธศักราช ๒๔๕๗
และที่แก้ไขเพิ่มเติม ต่อมา คณะรักษาความสงบแห่งชาติ (คสช.)
ประกาศควบคุมอำนาจในการปกครองประเทศ ตั้งแต่วันที่ ๒๒ พฤษภาคม พุทธศักราช ๒๕๕๗
เวลา ๑๖๓๐ เป็นต้นไป โดยมี ผู้บัญชาการทหารบก เป็น หัวหน้าคณะรักษาความสงบแห่งชาติ
และให้คณะรัฐมนตรีรักษาการสิ้นสุดการปฏิบัติหน้าที่ รวมทั้งให้อำนาจหน้าที่ของนายกรัฐมนตรี
เป็นอำนาจหน้าที่ของหัวหน้าคณะรักษาความสงบแห่งชาติ
ซึ่งรายละเอียดการปฏิบัติในด้านกฎหมายและอำนาจหน้าที่ รวมทั้งพื้นที่ได้ครอบคลุมการใช้
พระราชบัญญัติการรักษาความมั่นคงภายในราชอาณาจักร พ.ศ. ๒๕๕๑ แล้ว จึงหมดความจำเป็นที่
กองอำนวยการรักษาความมั่นคงภายในราชอาณาจักร
โดยศูนย์อำนวยการรักษาความสงบเรียบร้อย ในการรับผิดชอบพื้นที่นั้นต่อไป

ดังนั้น อาศัยอำนาจตามความในมาตรา ๑๕ วรรคสอง
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
และประกาศคณะรักษาความสงบแห่งชาติ ฉบับที่ ๑๐/๒๕๕๗ ลงวันที่ ๒๒ พฤษภาคม พุทธศักราช
๒๕๕๗ เรื่อง ให้อำนาจหน้าที่ของนายกรัฐมนตรีเป็นอำนาจหน้าที่ของ
หัวหน้าคณะรักษาความสงบแห่งชาติ
จึงออกประกาศให้อำนาจหน้าที่ของกองอำนวยการรักษาความมั่นคงภายในราชอาณาจักร
ที่ได้รับมอบหมายให้รับผิดชอบดำเนินการในเขตพื้นที่ที่ได้มีการประกาศข้างต้น
ระหว่างวันที่ ๑ พฤษภาคม พุทธศักราช ๒๕๕๗ ถึงวันที่ ๓๐ มิถุนายน พุทธศักราช ๒๕๕๗
และบรรดาประกาศ ข้อกำหนด ที่นายกรัฐมนตรี
และผู้อำนวยการศูนย์อำนวยการรักษาความสงบเรียบร้อย ประกาศ
และออกตามพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
ให้เป็นอันสิ้นสุดลง

ทั้งนี้ ตั้งแต่วันที่ ๒๒ พฤษภาคม พุทธศักราช ๒๕๕๗ เป็นต้นไป


ประกาศ
ณ วันที่ ๓ มิถุนายน พ.ศ. ๒๕๕๗
พลเอก
ประยุทธ์ จันทร์โอชา
หัวหน้าคณะรักษาความสงบแห่งชาติ
ผู้ใช้อำนาจหน้าที่นายกรัฐมนตรี







ปริยานุช/ผู้จัดทำ
๙ มิถุนายน
๒๕๕๗

นุสรา/ผู้ตรวจ
๑๓ สิงหาคม
๒๕๕๗
















[๑] ราชกิจจานุเบกษา
เล่ม ๑๓๑/ตอนพิเศษ ๙๙ ง/หน้า ๑/๔ มิถุนายน ๒๕๕๗